PTG วิ่ง 5% โบรกฯเคาะเป้า 20.20 บ. ชี้หุ้นแลกการ์ด-กำไรปี 65 โต 40%
PTG บวก 5% โบรกฯแนะนำ “ซื้อ” ราคาเป้าหมาย 20.20 บ. ชี้ราคาแลกการ์ด และรัฐไม่มีการล็อกดาวน์ ทำให้คาดผลประกอบการในปี 65 จะฟื้นตัว โดยคาดกำไรปี 65 โต 30-40%
7 ม.ค. 2565

ผู้สื่อข่าวรายงานว่าวันนี้ (7 ม.ค.2565) ราคาหุ้นบริษัท พีทีจี เอ็นเนอยี จำกัด (มหาชน) หรือ PTG ณ เวลา 10:48 น. อยู่ที่ระดับ 15.60 บาท เพิ่มขึ้น 0.70 บาท หรือ 4.70% โดยทำจุดสูงสุดที่ 15.70 บาท และทำจุดต่ำสุดที่ 15.20 บาท ด้วยมูลค่าการซื้อขาย 381.98 ล้านบาท

บริษัทหลักทรัพย์ ดีบีเอส วิคเคอร์ส (ประเทศไทย) จำกัด ระบุในบทวิเคราะห์ (6 ม.ค.2565) ว่า ยอดขายน้ำมันค้าปลีกดีขึ้นในไตรมาส 4/2564 หลังจากผ่อนคลายล็อกดาวน์และเปิดเมือง เปิดประเทศ ประกอบกับเป็นช่วง High season ของการท่องเที่ยวไทยด้วย โดยยอดขายน้ำมันมีแนวโน้มเพิ่มราว 10% จากไตรมาสก่อน รวมทั้งยอดขายอาหารและเครื่องดื่มดีขึ้นตามปัจจัยฤดูกาลและการขับขี่ที่สูงขึ้น อย่างไรก็ตามบางส่วนจะถูกชดเชยไปด้วยค่าการตลาดน้ำมันค้าปลีกที่ยังอ่อนแอ
ทั้งนี้กำไรสุทธิไตรมาส 3/2564 อยู่ที่เพียง 63 ล้านบาท เพราะรายได้จากธุรกิจน้ำมันค้าปลีก อาหารเครื่องดื่มลดลงในช่วงล็อกดาวน์ รวมทั้งค่าการตลาดน้ำมันค้าปลีกต่ำลงด้วย ส่วนในไตรมาส 4/2564 คาดว่ากำไรจะดีขึ้นเล็กน้อย จากรายได้และกำไรในส่วนอาหาร และเครื่องดื่มที่ดีขึ้น
อย่างไรก็ดีราคาหุ้นอ่อนตัวลงมารับผลประกอบการครึ่งปีหลัง 2564 ที่อ่อนแอ ซึ่งทางฝ่ายวิจัยมองว่าเป็นจังหวะในการสะสมหุ้นเพื่อเก็งกำไรรอบใหม่ โดยคาดว่ากำไรสุทธิปี 2565 จะกลับไปเติบโตได้ 30-40% หลังหดตัว 20-25% ในปี 2564 หนุนโดยการฟื้นตัวของเศรษฐกิจไทย หนุนจากยอดขายน้ำมัน อาหารและเครื่องดื่ม รวมถึงค่าการตลาดน้ำมันค้าปลีกที่ดีขึ้น ด้าน Valuation ณ ราคาปัจจุบันมีค่า P/E ปี 2565 ที่ 15-16 เท่า ต่ำกว่า OR ที่ 25-26 เท่า แนะนำ “ซื้อ” ราคาเป้าหมาย 20 บาท
ด้านนายเบญจพล สุทธิ์วนิช ผู้ช่วยกรรมการผู้จัดการ หัวหน้าฝ่ายวิเคราะห์หลักทรัพย์ บล.เอเชีย เวลท์ กล่าวว่า ราคาหุ้น PTG ปรับขึ้นโดดเด่นกว่าหุ้นตัวอื่นในกลุ่มเดียวกัน เพราะราคาหุ้น PTG Laggard ซึ่งมองว่าราคาต่ำกว่า 15 บาท เป็นราคาถูกมาก โดยได้สะท้อนความเสี่ยงไปแล้วทั้งเรื่องมาร์จิ้น จากมาตรการภาครัฐ และผลประกอบการในไตรมาส 4/2564 น่าจะทรงตัวเมื่อเทียบกับไตรมาส 3/2564
อีกทั้งมาตรการรัฐไม่มีการล็อกดาวน์ ทำให้มีความหวังแนวโน้มผลประกอบการในปี 2565 โดยราคาถูกเล่นบนความคาดหวังต่อแนวโน้มปี 2565 ที่คาดว่าจะฟื้นตัว ให้ราคาเป้าหมาย 20.20 บาท